**ПРОЕКТ ЗА ПУБЛИКУВАНЕ НА**

**ПРАВИЛНИК ЗА УСТРОЙСТВОТО И ДЕЙНОСТТА**

**НА ОП“ЧИСТОТА“**

**Вносител: Величко Родопски – зам.-кмет „Финанси и стопански дейности“ на община Пловдив**

**Проект**

Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Правилника на е-mаil адрес: [t\_yurieva@plovdiv.bg](mailto:t_yurieva@plovdiv.bg) или в деловодството на община Пловдив, пл. „Стефан Стамболов” № 1.

**МОТИВИ:**

**I. МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВ ПРАВИЛНИК ЗА УСТРОЙСТВОТО И ДЕЙНОСТТА НА ОП“ЧИСТОТА“**

**1. Причини, които налагат приемането на нов Правилник за устройството и дейността на ОП “Чистота“, гр. Пловдив.**

Една от основните цели, залегнали в Програмата за управление на община Пловдив през 2019-2023 година е подобряване на жизнената среда. Като приоритет едно в постигане на поставените цели е превръщането на Пловдив в модерен европейски град с качествена инфраструктура и съвременни екологични решения. Сред набелязаните мерки за реализиране на този проект се откроява създаването на интегрирана концепция, обхващаща цялостната политика за екологичното развитие на градската среда. Подчертава се необходимостта от подобряване на качеството на атмосферния въздух, посредством ефективното поддържане на чистотата на уличната мрежа. Пряко ангажирано към изпълнението на посочените задачи е ОП „Чистота“.

В съответствие с ролята на община Пловдив за провеждане на цялостна политика по опазване на околната среда и управление на отпадъците, оползотворяването им и все по-всеобхватно преминаване към разделно събиране на отпадъците, генерирани от физически и юридически лица, се налага необходимостта от приемането на нов Правилник за устройството и дейността на ОП „Чистота“.

Основните приоритети са: да се допълни и актуализира предметът на дейност на предприятието, както и да се приемат нови Приложение №1 – Структура и числен състав на предприятието и Приложение №2 – Опис на предоставеното за управление имущество към 31.12.2020г., неразделни части от Правилника за устройството и дейността на ОП „Чистота“. От друга страна в Правилника за устройството и дейността на ОП „Чистота“ има архаични текстове, които следва да бъдат приведени в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС и на относимото законодателство.

Промените, които се предвижда да залегнат в новия Правилник са в няколко насоки. Първата е свързана със запазване на основния предмет на дейност, като се осъществява актуализация на текстовете, уреждащи предмета на дейност на предприятието.

Към настоящия момент общинското предприятие има намерение да извършва няколко дейности, които следва да намерят отражение в неговите функции, а именно:

* Разделно събиране на неопасни строителни отпадъци от ремонтни дейности на граждани, отпадъци от опаковки, биоразградими растителни отпадъци от домакинства и хранителни такива от кухни и обекти за обществено хранене, чрез изградените общински системи за разделно събиране и транспортиране до площадки за оползотворяване;

Включването на тази дейност намира правна регламентация в:

-Чл.19, ал.3, т.5 от ЗУО /за строителни отпадъци/;

-Чл.19, ал.3, т.7 от ЗУО /система за разделно събиране на масово разпространени отпадъци/;

-Чл.19, ал.3, т.10 от ЗУО /разделно събиране на битови биоразградими отпадъци и транспортиране до компостиращи инсталации/;

* Оператор на площадка за събиране и съхранение на безвъзмездно предадени, разделно събрани отпадъци от домакинства, съобразно обхвата на действащ разрешителен документ и предаване за рециклиране/оползотворяване на лица, които притежават необходимите документи по чл. 35 от ЗУО. /чл.19, ал.3, т.11 от ЗУО/;
* Предоставяне на съдове и транспорт за неопасни строителни отпадъци и други неопасни отпадъци, извън изградените общински системи, на физически/юридически лица срещу заплащане, съобразно нормативно регламентирания ред от националното законодателство;

ОП „Чистота“ реализира допълнителни приходи от управление на отпадъци, различни от битовите и/или подобни на битови, по договори чрез община Пловдив и клиенти на предприятието. В тази си част предприятието извършва стопанска дейност, като приходите се превеждат на община Пловдив. Услугите, които предприятието извършва по цени, определени от Общински съвет-Пловдив, са посочени в Приложение 8.1. към Наредбата за определянето и администрирането на местните такси и цени на услуги на територията на община Пловдив. Наредбата е публично достъпна на страницата на община Пловдив.

Освен новите дейности, които ще бъдат включени в предмета на дейност на общинското предприятие, има и дейности, които следва да отпаднат:

* Събиране на опасни отпадъци и транспортирането им до инсталации и съоръжения за обезвреждането им;
* Поддържане и експлоатация на депа за битови и строителни отпадъци или на други инсталации или съоръжения за обезвреждане на битови, строителни и други отпадъци;
* Организиране на дейността по събирането и съхраняването на излезли от употреба моторни превозни средства и превозни средства с животинска тяга на площадките за временно съхранение;

Причината посочените дейности да отпаднат е, че след като са въведени с Решение №305, взето с Протокол №22/03.08.2010г., като дейности с допълнителен характер и потенциална възможност за разширяване на дейността на предприятието, до настоящия момент предприятието не ги е осъществявало, поради липса на възлагане от община Пловдив и на допълнително финансиране от общинския бюджет.

Дейността „организиране на дейността по събирането и съхраняването на излезли от употреба моторни превозни средства“ е включена в предмета на дейност на ОП “Паркиране и репатриране“, съгласно приетия Правилник за устройство и дейността, изм. и доп. с Решение № 108, взето с пр. № 6 от 28.03.2019 г.; „Почистване на алеи и паркове“ е включена в предмета на дейност на ОП “Градини и паркове“, съгласно приетия Правилник за устройство и дейността изм. и доп. с Решение № 108, взето с протокол № 6 от 28.03.2019 г.; „Почистване на канали и септични ями“ - дейността се е осъществявала изключително рядко, главно в частта каналопродухване, като в последните години, поради липсата на изправна техника я прави неприложима.

***На следващо място, във връзка с Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга на Европейската комисия и съответно изискванията на Министерство на финансите се създава нова алинея, а именно чл. 6, ал.2 от Правилника за устройството и дейността на ОП „Чистота“, която е свързана с възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи.***

**При изработването на проекта на новия Правилник за устройството и дейността на ОП “Чистота“ са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.**

**Принцип на необходимост** – Предложеният нов Правилник за устройството и дейността на ОП "Чистота" е съобразен с ролята на община Пловдив за провеждане на цялостна политика за екологичното развитие на градската среда, която да осигурява здравословни и благоприятни условия на живот за населението, посредством повишаване чистота на градската среда.

**Принципът на обоснованост** – приемането на нов Правилник за устройството и дейността на ОП "Чистота" се обосновава с разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица и експерти, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложената за приемане нов Правилник за устройството и дейността на ОП "Чистота" е в съответствие с нормативните актове от по**-**висока степен.

При изработване на проекта за нов Правилник за устройството и дейността на ОП "Чистота" е спазен чл.18а от Закона за нормативните актове, както и разпоредбите на глави II и III от същия. Извършена е предварителна оценка на въздействиетона проекта **-** нов Правилник за устройството и дейността на ОП "Чистота", която е прикачена към публикувания проект.

**II. Цел на приемане на нов Правилник за устройството и дейността на ОП "Чистота".**

С приемането на нов Правилник за устройството и дейността на ОП „Чистота" се цели да се допълни и актуализира предметът на дейност на предприятието, както и да се приемат нови *Приложение №1* – Структура и числен състав на предприятието и *Приложение №2* – Опис на предоставеното за управление имущество към 31.12.2020г., неразделни части от Правилника за устройството и дейността на ОП „Чистота“. Актуализацията и привеждането в съответствие на текстовете от правилника ще дадат възможност да бъде приет нов работещ Правилник за устройството и дейността на ОП “Чистота“. По този начин ще се даде възможност на общинското предприятие да развива дейност и услуги, които са в интерес на гражданите на община Пловдив. Това от своя страна ще доведе до подобряване на жизнената среда и реализация на част от Програмата за управление на община Пловдив през 2019-2023 година. Като приоритет едно в постигане на поставените цели е превръщането на Пловдив в модерен европейски град с качествена инфраструктура и умни екологични решения.

**III. Финансови средства, необходими за приемане на нов Правилник за устройството и дейността на ОП "Чистота" –** Настоящият проект на нов Правилник за устройството и дейността на ОП "Чистота" не е свързан с осигуряване на финансови и други средства във връзка с прилагането му. ОП „Чисота“ се финансира от бюджета на Община Пловдив в рамките на утвърдения бюджет за годината.

**IV. Очаквани резултати** – Един от очакваните резултати е подобряване качеството на услугите, предлагани от общинското предприятие. От тук и адекватно участие на пазара и реализиране принципа на конкурентост в сферата на пазарната икономика в пълна степен. С тази промяна се запазват основни функции в предмета на дейност на общинското предприятие, като се добавят допълнителни дейности, които предприятието е има намерение да осъществява.

С новия правилник в предмета на дейност на общинското предприятие ще бъдат включени:

- Разделно събиране на неопасни строителни отпадъци от ремонтни дейности на граждани, отпадъци от опаковки, биоразградими растителни от домакинства и хранителни от кухни и обекти за обществено хранене, чрез изградените общински системи за разделно събиране и транспортиране до площадки за оползотворяване;

- Оператор на площадка за събиране и съхранение на безвъзмездно предадени, разделно събрани отпадъци от домакинства, съобразно обхвата на действащ разрешителен документ и предаване за рециклиране/оползотворяване на лица, които притежават необходимите документи по чл. 35 от ЗУО;

- Предоставяне на съдове и транспорт за неопасни строителни отпадъци и други неопасни отпадъци, извън изградените общински системи, от физически/юридически лица срещу заплащане, съобразно нормативно регламентирания ред от националното законодателство.

ОП „Чистота“ реализира допълнителни приходи от управление на отпадъци, различни от битовите и/или подобни на битови, по договори чрез Община Пловдив и клиенти на предприятието. В тази си част предприятието извършва стопанска дейност, като приходите се превеждат на Община Пловдив. Услугите, които предприятието извършва по цени, определени от Общински съвет-Пловдив, са посочени в Приложение 8.1. към Наредбата за определянето и администрирането на местните такси и цени на услуги на територията на Община Пловдив. Наредбата е публично достъпна на страницата на Община Пловдив.

Разширяването на кръга на възможностите общинското предприятие да предоставя услуги на частни лица и търговци ще доведе до реализиране на повече приходи за общинския бюджет и ще повиши интереса. Въвеждането на нови услуги ще постигне по-добро задоволяване на нуждите на заинтересованите лица от конкретната услуга.

**V. Анализ за съответствие с правото на Европейския съюз**

Предлаганото приемане на нов Правилник за устройството и дейността на ОП "Чистота" е в съответствие с нормативните актове от по**-**висока степен, както и с тези на европейското законодателство.

Приемането на нов Правилник за устройството и дейността на ОП "Чистота" е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **01.07.2021г**.

След изтичане на законовия 30**-**дневен срок, предложенията и становищата по проекта на нов Правилник за устройството и дейността на ОП "Чистота" ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

1. Приема Правилник за устройството и дейността на ОП „Чистота“, съгласно Приложение № 1, неразделна част от настоящото решение, ведно с *Приложение №1* „Организационна структура“ и *Приложение №2* „Опис на ДМА към 31.12.2020г.“, и двете неразделна част от Правилника.
2. Възлага на Кмета на община Пловдив да извърши всички необходими правни и фактически действия за възлагане с Акт за възлагане извършването на услуги от общ икономически интерес от ОП „Чистота“, които са от неговата компетентност.

**Приложения:**

**1. Приложение №1** – Правилник за устройството и дейността на ОП „Чистота“, неразделна част от настоящото решение, ведно с Приложение №1 „Организационна структура“ и Приложение №2 „Опис на ДМА към 31.12.2020г.“, и двете неразделна част от Правилника.

**2. Приложение №2** – Предварителна оценка на въздействието.